SONE-konferansen avholdes i Tromsø 21.-22. april 2022: Språk, kolonial fortid og dekolonialisering


Andre rundskriv (31. januar 2022)

Tema for SONE-konferansen 2022 er Språk, kolonial fortid og dekolonialisering. Etter hvert som Norge og andre nasjonalstater har gått bort fra langvarig og omfattende koloniserings- og assimileringspolitikk overfor språklige minoriteter, ser vi spor etter oppgjør med fortidas minoriserende politikk. I ulike deler av samfunnslivet foregår det praksiser og prosesser som bidrar til å bryte og endre fortida hierarkiske strukturer og relasjoner mellom språk og språkbrukere. Offisiell språkpolitikk i Norge er et eksempel på dette. Det pågår også prosesser på mikroplan, for eksempel i klasserom og i familier, som bidrar i samme retning. Sentrale stikkord er makt, agens, flerspråklighet, språkideologier, språkpolitikk – i dag og i historisk tid.


Plenarforedragsholdere
Vi kan stolt kunngjøre at årets to plenarforedrag holdes av professor Pia Lane, MultiLing/Universitetet i Oslo og professor Tommaso Milani, Göteborgs universitet. Tittel og sammendrag kunngjøres seinere.


Sammendrag og påmelding
Vi ønsker velkommen foredrag som berører årets hovedtema, og vi oppfordrer til å utforske temaet i vid forstand. I tillegg, og tradisjonen tro, er det også mulig å legge fram forskning som ikke er direkte knytta til hovedtemaet. Vi oppfordrer masterstudenter og Ph.D.-studenter om å delta. Dersom du ønsker å holde foredrag, må du sende inn et sammendrag (tittel og beskrivelse maks 300 ord). Foredragene skal være inntil 20 minutter og det blir 5 minutter til spørsmål. 


Påmelding og innsending av sammendrag gjøres i følgende nettskjema: https://nettskjema.no/a/242911

Frist for å sende inn sammendrag er 1. mars.
Frist for påmelding er 1. april.


Masterstipend
Vi deler ut fire reisestipend á 5 000,- til masterstudenter som ønsker å presentere sitt prosjekt på SONE-konferansen. Masterstudenter som søker om reisestipend. For å bli vurdert må studenten få godkjent sitt sammendrag og også ha med anbefaling fra veileder. Arrangøren prioterer mellom søknadene og avgjør hvem som får tildelt stipend. Søknaden sendes til hilde.sollid@uit.no. 

Frist for å søke om masterstipend er 1. mars.


Praktisk
Konferansen starter torsdag 20. april kl. 09:00 og vi avslutter fredag 21. april kl. 1500. Vi håper at vi kan møtes fysisk, og konferansen kommer til å foregå på UiTs hovedcampus i Breivika i Tromsø. Det er gode bussforbindelser mellom sentrum og Breivika. Dersom koronasituasjonen tilsier det, vil vi organisere konferansen digitalt. 
Det er ikke konferanseavgift på SONE-konferansen. Deltagerne får dekket selve konferansen med lunsj og kaffe begge dagene. Reise, opphold og konferansemiddag må den enkelte selv dekke via sin institusjon.

Oppdatert informasjon finnes på UiTs nettsider. 

